Toomas Haldma

**Toomas Haldma** (21. november 1957 Tartu – 5. jaanuar 2024) oli eesti majandusteadlane, Tartu Ülikooli majandusteaduskonna professor.

## Haridustee
Haldma lõpetas 1981. aastal Tartu Riikliku Ülikooli majandusküberneetika eriala *[[cum laude]]*, õppis aastatel 1983–1986 Moskva Riikliku Ülikooli aspirantuuris ning kaitses 1987. aastal Moskva Lomonossovi nimelises Riiklikus Ülikoolis doktoriväitekirja teemal "Ettevõtte tegevustulemuste analüüsi informatsiooniline tagamine" (juhendaja R. S. Saifulin).

## Töökäik
Toomas Haldma töötas aastatel 1981–1983 Tartu Riikliku Ülikooli majandusteaduskonnas teadurina ning 1983–1986 Moskva Riikliku Ülikooli arvestus ja majandusanalüüsi kateedri aspirandina. 1986. aastast oli ta Tartu Ülikooli majandusteaduskonna assistent ning 1987–1992 lektor. 

Haldma oli aastatel 1990–1993 majandusteaduskonna prodekaan ning 1992–2003 majandusarvestuse dotsent. Ta töötas 1995–2003 majandusarvestuse õppetooli hoidja ning 2003–2013 juhatajana. Aastatel 2005–2011 oli ta Tartu Ülikooli majandusteaduskonna dekaan, 2011–2014 ettevõttemajanduse instituudi juhataja ning 2014–2019 rahanduse ja majandusarvestuse õppetooli juhataja. 

2003. aastast oli Haldma Tartu Ülikooli majandusarvestuse professor, 2004. aastast strateegilise juhtimise magistriõppe programmijuht ning 2019. aastast osakoormusega Norra Nord University majandusarvestuse professor. 

Ta on esinenud külalisseminaride ja -loengutega Kaunase Tehnoloogiaülikoolis (2019) Nord Universitys Norras (2018), Taras Ševtšenko Kiievi Rahvusülikoolis (2017, 2018), Kristianstadi Ülikoolis Rootsis (2017), Simferopoli Tauria Rahvuslikus Vernadski Ülikoolis Ukrainas (2013), Innsbrucki Ülikoolis (2012), Göttingeni ülikoolis (2008, 2011), St. Galleni Ülikoolis (2011), Linzi Ülikoolis (2011), Tampere Ülikoolis (2005, 2007), Hamburgi Ülikoolis (1993, 2005), Stuttgardi Ülikoolis (2005) ja Lüneburgi Rakenduskõrgkoolis (1994).

## Teadustöö
Tema peamised uurimisteemad on ettevõttesisene arvestus ja aruandlus, ettevõtte controllingusüsteemid, majandusarvestus avaliku sektori institutsioonides ning ettevõtte finantsaruandluse analüüs.

### Tegevus teadusajakirjade juures
Haldma on mitme rahvusvahelise teadusajakirja, näiteks Journal of Management Control (Springer Publishing), Journal of Public Budgeting, Accounting & Financial Management (Emerald Publishing), Economics and Management ja Proceedings of the Estonian Academy of Science toimetuskolleegiumi liige.

## Liikmesus
Haldma on 1991. aastast Eesti Majandusteadlaste Seltsi liige. Alates 1999. aastast on ta European Network for Research into Organisations and Accounting Change’i ja 2005. aastast Comparative International Governmental Accounting Research (CIGAR) Networki liige.

Haldma on kuulunud Euroopa Majandusarvestuse Assotsiatsiooni (European Accounting Association – EAA) juhtorganitesse: 2000–2006 EAA juhtkomiteesse (EAA Executive Committee), 2009–2012 EAA nõukokku (EAA Board) ja 2012–2014 EAA juhatusse (EAA Management Committee). 

Ta kuulus aastatel 1993–1994, 2001–2004 ja alates 2010. aastast Eesti Vabariigi Raamatupidamise Toimkonda ning 2013. aastast Tartu Ülikooli auditikomiteesse. 

## Tunnustus
* 2002 Tartu Ülikooli majandusteaduskonna toimetiste konkursi parim töö (artikkel "Influencing Contingencies on Management Accounting Practices in Estonian Manufacturing Companies")
* 2011 Emerald Literati Network 2012 Awards for Excellence auhind artikli "Performance measurement patterns in service companies: An empirical study on Estonian service companies" eest 
* 2016 Tartu Ülikooli aumärk
* 2017 Tartu Raefondi preemia 
* 2017 Tartu Ülikooli väike medal
* 2020 Eesti Kaubandus-Tööstuskoja III klassi aumärk
* 2020  Tartu Ülikooli suur medal 

## Viited

## Välislingid
* Toomas Haldma Eesti Teadusinfosüsteemis
* Toomas Haldma ResearchGate'i portaalis